《次韵徐季纯见贻》
宋代·赵蕃

尺浑孰愈千丈清，幽居何以争城倾。
翱翔蓬蒿岂不适，乃欲万里劳蜚鸣。
文章纵云有定价，瓦釜亦或能铿鍧。
知音固当属善听，我初未鼓一再行。
郑人之璞周死鼠，昧者自谓怀连城。
我于翰墨虽早嗜，四十五十今何情。
元无小异君孰取，矻矻便欲扬其名。
得非念我西南征，倦游久意思佣耕。
少年不饮老更醒，而众纷纷多绝缨。
属君勿用扬其名，臃肿拳曲能全生。

作者简介：赵蕃（1143年～1229年），字昌父，号章泉，原籍郑州。理宗绍定二年，以直秘阁致仕，不久卒。諡文节。